b"\n_START_ARTICLE_\nChelydra serpentina\n_START_SECTION_\nMorfologia\n_START_PARAGRAPH_\nLa seva closca \xc3\xa9s de color oliva, mesura entre 40 i 50 cm de longitud, aplanada amb escuts dorsals rugosos. Els escuts marginals tenen una vora dentada. El plastr\xc3\xb3 \xc3\xa9s petit, en forma de creu, amb pont molt estret, de color groc o castany. El cap \xc3\xa9s volumin\xc3\xb3s, cobert per diverses protuber\xc3\xa0ncies com espines, tres d'aquestes allargades a la barbeta. Morro en forma de pic, amb mand\xc3\xadbula potent i d'1 a 3 parells de barbicel\xc2\xb7les submandibulars t\xc3\xa0ctils; el primer parell \xc3\xa9s molt m\xc3\xa9s llarg que els altres. _NEWLINE_Potes robustes semipalmejades, urpes, cua gruixuda molt llarga, amb una s\xc3\xa8rie de puntes i escates destacades. Extremitats posteriors m\xc3\xa9s llargues que les anteriors, prove\xc3\xafdes de membranes interdigitals desenvolupades i ungles gruixudes i llargues. T\xc3\xa9 5 dits en les extremitats anteriors i 4 en les posteriors.\n_START_SECTION_\nEcologia\n_START_PARAGRAPH_\nCa\xc3\xa7adora nocturna molt activa. Captura peixos, aus, amfibis, r\xc3\xa8ptils menors, petits mam\xc3\xadfers, mol\xc2\xb7luscs, crustacis i insectes. S'alimenta tamb\xc3\xa9 de carronya i de certs vegetals (Elodea, Polygonum, Nymphaeca i Typha). _NEWLINE_Els mascles aconsegueixen la maduresa sexual entre els 4 i 5 anys, mentre que les femelles entre els 6 i 7 anys. Durant l'aparellament, el mascle ret\xc3\xa9 la femella amb les urpes, per poder posar-hi la seva cloaca en juxtaposici\xc3\xb3 i inserir un dels seus hemipenis. La femella pon, en forats de 10 a 14 cm de profunditat, de 20 a 30 ous rodons, blancs, de 2 a 3,5 cm de di\xc3\xa0metre. El temps d'incubaci\xc3\xb3 fluctua entre 9 i 18 setmanes, depenent del clima."